CELEX: 32015R0804
Language: bg
Date: 2015-05-19 00:00:00
Title: Регламент за изпълнение (ЕС) 2015/804 на Комисията от 19 май 2015 година относно класирането на някои стоки в Комбинираната номенклатура

23.5.2015   
               
               
                  BG
               
               
                  Официален вестник на Европейския съюз
               
               
                  L 128/7
               
            РЕГЛАМЕНТ ЗА ИЗПЪЛНЕНИЕ (ЕС) 2015/804 НА КОМИСИЯТА
      от 19 май 2015 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
      като има предвид, че:
      
                  (1)
               
               
                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
               
            
                  (2)
               
               
                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
               
            
                  (3)
               
               
                  В съответствие с тези общи правила стоките, описани в колона 1 от таблицата в приложението, следва да бъдат класирани в кода(кодовете) по КН, посочен(и) в колона 2, на основание на посоченото в колона 3 от същата таблица.
               
            
                  (4)
               
               
                  Целесъобразно е да се предвиди обвързващата тарифна информация, която е издадена във връзка с обхванатите от настоящия регламент стоки, но която не е в съответствие с настоящия регламент, да може да продължи да бъде използвана от титуляря за известен период от време в съответствие с член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.
               
            
                  (5)
               
               
                  Мерките, предвидени в настоящия регламент, са в съответствие със становището на Комитета по Митническия кодекс,
               
            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода (кодовете) по КН, посочен(и) в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да бъде ползвана съгласно член 12, параграф 6 от Регламент (ЕИО) № 2913/92 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.
      
         Настоящият регламент е задължителен в своята цялост и се прилага пряко в държавите членки в съответствие с Договорите.
         Съставено в Брюксел на 19 май 2015 година.
         
            
               За Комисията,
            
            
               от името на председателя,
            
            Heinz ZOUREK
            
               Генерален директор на генерална дирекция „Данъчно облагане и митнически съюз“
            
         
      
      
         (1)  ОВ L 256, 7.9.1987 г., стр. 1.
      
         (2)  Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).
      
         ПРИЛОЖЕНИЕ
         
                     Описание на стоките
                  
                  
                     Класиране
                     (Код по КН)
                  
                  
                     Основания
                  
               
                     (1)
                  
                  
                     (2)
                  
                  
                     (3)
                  
               
                     Текстилно изделие, създадено да придържа човек в седнало положение при вдигане с лебедка.
                     Изделието е изработено от тъкан от текстилни материали (полиестер), основно с форма на правоъгълник. Едната от двете къси страни на правоъгълника има две удължения, подобни на крила, които служат за седалка. Останалата част от тъканта придържа тялото откъм гърба и от двете страни. Някои части от тъканта са с подпълващ материал (вложки от полипропилен).
                     Няколко текстилни каишки са зашити към краищата на тъканта, така че изделието да може да бъде прикрепено към лебедката и да бъде вдигнато.
                     (Вж. снимките) (*)
                     
                  
                  
                     6307 90 98 
                  
                  
                     Класирането се определя от общи правила 1 и 6 за тълкуване на Комбинираната номенклатура, забележка 7, буква е) към раздел XI и описанието на кодове по КН 6307 , 6307 90  и 6307 90 98 .
                     Класиране в код по КН 8431 31 00  като част, изключително или главно предназначена за машините по позиция 8428  (асансьори, товароподемници) се изключва, тъй като изделието не е необходимо за функционирането на лебедката (вж. дело Unomedical, C-152/10, ECLI:EU: C:2011:402, точки 29, 34 и 36). Освен това, сапаните се изключват от позиция 8431  и се класират в раздел XI (вж. също Обяснителните бележки към Хармонизираната система за позиция 8431 , четвърти параграф, буква б).
                     Изделието се изработва основно от текстилен материал и различните му части се съединяват чрез зашиване.
                     Поради това изделието трябва да бъде класирано в код по КН 6307 90 98  като „други конфекционирани текстилни артикули“.
                  
               
            (*)  Снимките са само за информация.